Id-Direttur tas-Sala Stampa tas-Santa Sede u ta’ Radio Vaticana, Fr Federico Lombardi SJ, se jagħti konferenza fuq is-suġġett “L-arte della communicazione al servizio della missione della Chiesa” fl-Aula Magna tal-Universita l-Qadima, l-Belt, illejla fis-6.30 p.m. Fr Lombardi qed iżur Malta fuq stedina tal-Public Broadcasting Services fejn għada filgħodu se jiffirma Ftehim ta’ Kollaborazzjoni bejn ir-Radio Vaticana u l-PBS. Fi stqarrija l-PBS qal li dan il-ftehim se jiftaħ prospetti ta’ bdil fit-taħriġ tar-riżorsi umani, ta’ assistenza teknika u ta’ produzzjonijiet b’aċċent fuq il-messaġġi tal-Papa Frangisku. Intqal li bis-saħħa ta’ dan il-ftehim, Radju Malta qiegħed ixandar kull nhar ta’ Ħadd f’nofs in-nhar l-Anġelus reċitat, mill-Papa dirett minn Pjazza San Pietru, kif ukoll bejn it-Tnejn u l-Ġimgħa fit-8.05 p.m. wara l-aħbarijiet tal-BBC minn Londra, jitwassal programm ta’ informazzjoni “Vatican View Point” dwar avvenimenti speċjali u messaġġi sinifikattivi tal-Papa Franġisku u tal-Knisja Kattolika. Radio Vaticana ta lill-PBS kopja tal-messaġġ oriġinali tal-Papa Gwanni XXIII lill-poplu Malti  fl-1960 għaċ-ċentinarju tan-Nawfraġju ta’ San Pawl.